Document ID: 32004R1415

PADOMES REGULA (EK) Nr. 1415/2004
(2004. gada 19. jūlijs),
ar ko nosaka maksimāli pieļaujamo ikgadējo zvejas intensitāti dažiem zvejas apgabaliem un zivsaimniecības nozarēm
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 2003. gada 4. novembra Regulu (EK) Nr. 1954/2003, kura attiecas uz zvejas intensitātes pārvaldību saistībā ar dažiem Kopienas zvejas apgabaliem un resursiem (1), un jo īpaši tās 11. panta 2. punktu,
tā kā:
(1)
Ar Regulu (EK) Nr. 1954/2003 nosaka zvejas intensitātes pārvaldības sistēmas ieviešanas nosacījumus un procedūras attiecībā uz dažiem Kopienas zvejas apgabaliem un resursiem.
(2)
Dalībvalstis Komisijai ir iesniegušas Regulā (EK) Nr. 1954/2003 noteikto informāciju un jo īpaši zvejas intensitātes vidējos rādītājus par laikposmu no 1998. gada līdz 2002. gadam attiecībā uz tiem kuģiem, kuru kopējais garums ir 15 metru vai vairāk, apgabalos, kas noteikti minētajā regulā, un zvejas intensitātes vidējos rādītājus par laikposmu no 1998. gada līdz 2002. gadam attiecībā uz tiem kuģiem, kuru kopējais garums ir 10 metru vai vairāk, bioloģiski jutīgajās zonās, kas noteiktas minētajā regulā.
(3)
Regulā (EK) Nr. 1954/2003 minētās zvejas intensitātes novērtējumā uzstādītā jauda ir tāda kuģa jauda, kura noteikta 1986. gada 22. septembra Regulā (EEK) Nr. 2930/86, kas nosaka zvejas kuģu īpašības (2).
(4)
Komisija ir nosūtījusi dalībvalstīm informāciju, kas noteikta Regulā (EK) Nr. 1954/2003, un pēc apspriešanās ar tām ir novērtējusi iegūtās ziņas saistībā ar zvejas intensitātes ierobežojumiem, kas ir noteikti saskaņā ar iepriekšējiem vai pašreizējiem Kopienas pasākumiem, kuri ir saistīti vai ir bijuši saistīti ar zvejas intensitātes pārvaldību.
(5)
Maksimālajai ikgadējai zvejas intensitātei, kas ir noteikta kuģiem, kuri kuģo zem dalībvalsts karoga, sugu grupai, apgabalam un zivsaimniecības nozarei, ir jābūt vienādai ar kopējo zvejas intensitāti, ko veikuši minētie kuģi piecu gadu laikā no 1998. gada līdz 2002. gadam, dalot to ar pieci,
IR PIEŅĒMUSI ŠO REGULU.
1. pants
Priekšmets
Ar šo regulu nosaka maksimāli pieļaujamo ikgadējo zvejas intensitāti katrai dalībvalstij un katram Regulas (EK) Nr. 1954/2003 3. un 6. pantā noteiktajam apgabalam un zivsaimniecības nozarei.
2. pants
Maksimāli pieļaujamie līmeņi
1. Gada maksimālā zvejas intensitāte sugu grupai, apgabalam, zivsaimniecības nozarei un dalībvalstij attiecībā uz tiem apgabaliem, kas minēti Regulas (EK) Nr. 1954/2003 3. panta 1. punkta a) un b) apakšpunktā, ir noteikta šīs regulas I pielikumā.
2. Gada maksimālā zvejas intensitāte sugu grupai, apgabalam, zivsaimniecības nozarei un dalībvalstij attiecībā uz to apgabalu, kas noteikts Regulas (EK) Nr. 1954/2003 6. panta 1. punktā, ir noteikta šīs regulas II pielikumā.
3. pants
Apgabalu šķērsošana
1. Katra dalībvalsts nodrošina to, ka zvejas intensitātes sadalījumu pēc apgabaliem, kā noteikts Regulas (EK) Nr.1954/2003 3. un 6. pantā, neizmanto tā, lai tā rezultātā zvejošanas laiks pārsniegtu zvejas intensitātes līmeni atsauces periodā.
2. Zvejas intensitāti, ko nosaka sakarā ar to, ka kuģis šķērso apgabalu, kurā zveja nav bijusi veicama atsauces periodā, neizmanto zvejas darbību veikšanai šajā apgabalā. Katra dalībvalsts uzskaita šādu zvejas intensitāti atsevišķi.
4. pants
Metodoloģija
Katra dalībvalsts nodrošina to, ka zvejas intensitātes uzskaites metode ir tā pati metode, ko izmanto, lai novērtētu zvejas intensitātes līmeņus saskaņā ar Regulas (EK) Nr.1954/2003 3. un 6. pantu.
5. pants
Atbilstība citām zvejas intensitātes ierobežojumu shēmām
Maksimāli pieļaujamie ikgadējās zvejas intensitātes līmeņi, kas noteikti I un II pielikumā, neskar zvejas intensitātes ierobežojumus, kas noteikti resursu atjaunošanas plānos vai jebkādos citos Kopienas tiesību aktos noteiktos pārvaldības pasākumos, ar nosacījumu, ka tiek ievēroti tā pasākuma noteikumi, kas paredz zemāko zvejas intensitātes līmeni.
6. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 19. jūlijā

Labels: 6